
CONCLUZII 


e Modificarea mediului de securitate la Marea 
Neagră, în special în zona extinsă a acesteia, este 
o consecință directă a căderii sistemului comunist 
şi a destrămării Uniunii Sovietice, dar şi a 
liberalizării accesului la exploatarea resurselor 
de petrol din bazinul Mării Caspice. 


e Pentru România, zona extinsă a Mării Negre nu 
este numai o sursă a unor riscuri şi ameninţări la 
adresa securităţii dar, în acelaşi timp, oferă şi 
numeroase oportunități economice şi de altă 
natură care, utilizate în mod eficient, pot contribui 
în mod esențial la realizarea intereselor româneşti, 
ştiut fiind faptul că securitatea economică 


reprezintă fundamentul securităţii naţionale. 


e Procesele globale economice, politice, ştiinţifice, 
tehnologice şi informaționale, precum şi 
confruntarea, pe de o parte, şi cooperarea, pe de 
altă parte, pentru accesul la resurse, pieţe şi 
tehnologii moderne, au un impact crescând 
asupra securităţii României. 

e Terorismul, crima organizată, imigrația ilegală şi 
corupția sunt fenomene care cu greu pot fi 
abordate separat şi care, în această regiune, 
îndeosebi din cauza amplorii formelor de ma- 
nifestare şi efectelor asupra societății, constituie 
surse majore de instabilitate. 


1. Securitatea regională 


Mediul internaţional de securitate a suferit 
schimbări esenţiale, mai ales în ultimul deceniu. 
Aceste schimbări impun o nouă abordare a proble- 
maticii securităţii regionale ținând seama de cel puţin 
două elemente definitorii: 

e propulsarea Mării Negre în contextul unei 
conjuncturi internaționale cu evoluţie rapidă în prim- 
planul preocupărilor strategice de interes global; 

e redefinirea spațiului strategic al Mării Negre 
prin racordarea sa firească la o regiune mai largă 
(Asia Centrală şi Orientul Mijlociu) care tinde să ca- 
pete o nouă dinamică prin transformări politice şi 
economice de amploare. 

Mutaţiile petrecute în regiune în ultimii ani dau 
măsura efortului necesar pentru punerea la punct a unor 
orientări politice mai fin nuanțate, pragmatic funcțio- 
nale şi în acelaşi timp principiale, în concordanță cu in- 
teresele României pe termen mediu şi lung. 


1. Sfârşitul războiului rece a dus la extinderea 
rapidă într-un spaţiu geografic vast, deşi în ritmuri şi 
cu performanţe diferite, a valorilor democraţiei plura- 
liste şi economiei de piață, precum şi a instituțiilor 
menite să dea viaţă acestor valori. Factorul ideologic 
în formele sale clasice a încetat să mai fie mobilul 
confruntărilor de natură strategică. Se revine la cli- 
matul intereselor de stat (sau ale unor grupări de state) 
promovate prin diferitele instrumente ale puterii: poli- 
tice, economice, financiare, tehnologice şi, nu în ulti- 
mul rând, militare. Sistemul internaţional de norme de 
drept şi instituţii multilaterale clădit în urma celui de-al 
doilea război mondial s-a adaptat doar parțial la noile 
realități politice şi de putere fiind tot mai des înlocuit 
de formule ad-hoc a căror legitimitate abia urmează să 
fie consacrată. 

2. Extinderea NATO, prin includerea României 
şi Bulgariei, plasează țările riverane Mării Negre într- 

o poziție de paritate numerică (trei la trei). Mai mult, 
implicarea nemijlocită, dar nu neapărat explicită, a 
NATO în Afganistan şi în Irak, semnifică o deplasare 
considerabilă spre est a sferei de operațiuni a Alianței. 
Planurile de redislocare a bazelor SUA din Europa de 
Vest constituie o confirmare materială a acestei ten- 
dințe. Succesul, încă nu pe deplin conştientizat, al 
Parteneriatului pentru Pace sub egida NATO a avut 
un impact profund în întreaga regiune, declanşând un 
proces de reforme a forțelor armate şi a agențiilor de 
siguranță internă. Ca rezultat, s-a realizat consolidarea 
controlului politic civil, reformularea doctrinelor de 
apărare şi însuşirea unor noi deprinderi de conlucrare 
internațională, ceea ce nu-i deloc puțin. 

3. Lărgirea Uniunii Europene introduce un nou 
factor de natură strategică în regiune prin includerea în 
perspectiva următorului deceniu a trei state riverane 
Mării Negre în zona de prosperitate a pieţei unice şi în 
viitoarele aranjamente privind politica externă, de se- 
curitate şi apărare comună. Recenta probare de către 
UE a cadrului conceptual al relaţiilor cu ţările vecine 
din est, vizând într-o primă etapă Federația Rusă, 
Ucraina şi Republica Moldova (țări participante la 
OCEMN) reprezintă un indiciu clar al interesului eu- 
ropean crescând față de regiunea Mării Negre ca punte 
firească spre sursele de energie vitale pentru Europa, 
Asia Centrală şi Orientul Mijlociu. 

4. Preluarea de către Uniunea Europeană a 
de Stabilizare şi Asociere, deschizând perspectiva 
concretă a includerii statelor din zonă prin procedurile 
de lărgire, conferă o dimensiune nouă eforturilor de 
cristalizare a politicii externe a UE, cu o substanțială 
componentă de securitate subregională. Experienţa 
pozitivă a acestui proces poate avea o relevanţă di- 
rectă şi poate sluji drept model, cu adaptările de ri- 
goare, în alte arii problematice cum ar fi Caucazul. 

5. Noul statut de parteneriat al Federaţiei Ruse 
şi parțial al Ucrainei în relaţiile cu NATO, UE şi 
SUA facilitează abordări mai constructive într-un ca- 
dru multilateral al problemelor ce au incidenţe directe 
asupra securității regionale cum ar fi: combaterea 
amenințărilor asimetrice sau neconvenţionale, anu- 
mite aspecte ale reformei organismului militar sau si- 
guranţa energetică. În aceeaşi schemă conjuncturală 
se încadrează şi posibilitatea reală a modificării prin 
lărgirea cadrului de reglementare a „conflictelor în- 
ghețate” din zonă, precum cele din Abhazia, 

Transnistria şi Nagorno-Karabah. Deşi redusă ca 
pondere la statutul unei puteri regionale, Federația 
Rusă continuă să joace un rol semnificativ în zonă, 
atât prin exercitarea unei influențe directe, cât şi prin 
potenţialul său de acţiune în domeniul geopoliticii 
energiei. Emergența Ucrainei, Georgiei şi altor state 
rezultate din destrămarea fostei URSS, ca actori sta- 
tali, capabili să articuleze şi să promoveze interese 
proprii reprezintă, de asemenea, un element nou în 
configurarea strategică a regiunii. 

6. Atmosfera politică mai favorabilă în ra- 
porturile dintre Grecia şi Turcia reprezintă deja un 
factor dinamizator al colaborării regionale şi este de 
natură să contribuie decisiv la o soluționare rezona- 
bilă a problemei Ciprului în legătură cu accederea la 
Uniunea Europeană. Persistă însă unele incertitudini 
în legătură cu menținerea rolului strategic atribuit 
până acum Turciei, în condițiile în care SUA îşi 
operaționalizează şi alte opţiuni. 

7. Consecințele geopolitice şi strategice ale 
schimbării de regim din Irak, prin forța armelor şi în 
afara cadrului instituțional consacrat, vor fi cu sigu- 
ranță profunde şi de durată, cu ramificații substanțiale 
şi în zona Mării Negre. Deşi speculațiile asupra 
reconfigurării strategice regionale sunt încă prematu- 
re, două elemente sunt certe şi trebuie luate în calcul 
în orice situație. Primul indică faptul că prezența mi- 
litară şi politică a SUA şi altor aliaţi în Irak şi zona 
învecinată va fi de durată, iar al doilea element pla- 
sează operațiunea irakiană ca fiind doar începutul 
unui proces de stabilizare prin redesenarea politică a 
unui spațiu de securitate extins cuprinzând zonele 
Golfului, Asiei Centrale, Levantului şi, cel puţin, por- 
țiunea de sud a bazinului Mării Negre. 

8. Căutarea unui nou echilibru în relaţiile 
transatlantice va continua să fie, cel puţin pe termen 
scurt şi mediu, o preocupare centrală atât din partea 
Uniunii Europene, cât şi din partea SUA. Calendarul 
lărgirii din partea UE şi agendele politice diferite ale 
principalilor actori europeni vor face ca procesul de 
coagulare a politicii externe, de apărare şi securitate 
comune şi, în consecință, de reaşezare pe baze mai 
stabile şi predilecte a parteneriatului transatlantic, să se 
prelungească probabil până în anul 2007, cu toate că, 
pe plan pur formal, sunt posibile anumite progrese. 
Ritmul şi rezultatele calitative ale procesului de 
normalizare în modernitate a situației din Irak, cu ur- 
mări considerabile în sfera de interes vital a geopoliti- 


Autorul, generalul de brigadă (r.) Corneliu BALTĂ, doctor în Științe Militare, este preocupat de studiul şi analiza 


enomenului militar contemporan şi a cercetării impactului amenințărilor asimetrice asupra Bazinului Mării Negre. 

cii energiei va influența efortul de clarificare politică şi 
de articulare a coeziunii la nivel european. În funcție 
de evoluţii, este de prevăzut ca regiunea extinsă a 
Mării Negre să devină o prioritate a politicii europene. 

9. Potenţialul economic al ZEMN este conturat 
în prezent la nivelul semnificației ca zonă de tranzit în 
circuitul economic dintre UE (lărgită) şi statele est eu- 
ropene învecinate acesteia şi ca racord necesar spre 
sursele, în special energetice şi piețele în ascensiune 
din Asia Centrală şi Orientul Mijlociu. Structurile de 
colaborare subregionale existente (OCEMN, formule 
trilaterale etc.) nu au dus încă la articularea unor 
proiecte eficiente, dar pot constitui vehicule utile 
pentru promovarea unor abordări multilaterale pe 
plan economic ca fundament al unor aranjamente 


viitoare de securitate prin cooperare. 

10. Pe plan strict militar situaţia din bazinul 
Mării Negre se caracterizează printr-o relativă stabi- 
litate. Importanţa strategică a forțelor navale tinde să 
se modifice în urma atenuării rolului tradițional de 
apărare teritorială, dobândind funcțiile principale de 
combatere prin cooperare a riscurilor asimetrice şi de 
proiecția forței în afara ZEMN. 

11.  Potențarea previzibilă a colaborării 
multilaterale în bazinul Dunării ca magistrală navi- 
gabilă transeuropeană poate contribui substanţial la 
punerea în valoare a căilor de transport maritime şi 
fluviale în întreaga zonă a Mării Negre, inclusiv ra- 
cordarea la bazinul Mării Caspice prin sistemul 
Volga-Urali. 


2. Terorismul - posibil factor generator de criză în bazinul Mării Negre 


De la început trebuie spus că riscul producerii 
unor situații de criză în bazinul Mării Negre vine din 
afara acestuia, îndeosebi din Asia Centrală, din Marea 
Caspică şi din Caucaz. 

Identificarea riscului pe fond de criză, în noile 
condiții de membru NATO al României şi Bulgariei, 
impune în mod obligatoriu o analiză globală a căilor 
de infiltrare a pericolului dinspre direcţiile care 
„ating” şi zona extinsă a Mării Negre. 

Astfel, un important factor care obligă la 
eficiență în managementul riscului” în situații de criză îl 
reprezintă terorismul internaţional. Un fenomen pe cât 
de primejdios, pe atât de complex. Schimbarea viziunii 
asupra terorismului a fost determinată, fără îndoială, de 
atacurile kamikaze asupra clădirii Pentagonului şi 
complexului World Trade Center din New York, de la 
11 septembrie 2001. În prezent, politica lumii este 
dominată de dorința statelor democratice, în frunte cu 
SUA şi coaliția care s-a format în jurul lor, de a eradica 
terorismul din lume prin operația „Justiție Infinită” — în 
sensul că acţiunile întreprinse să aibă finalitate. 

O tendință importantă pentru Marea Neagră o 
reprezintă trecerea de la grupări bine localizate, orga- 
nizate în jurul unei anumite baze teritoriale sau regio- 
nale, susținute uneori de state-sponsor, la rețele in- 
ternaționale, delocalizate, de terorişti. Acestea ape- 
lează tot mai mult la surse alternative de finanţare, in- 
clusiv la sponsorizare privată, trafic de narcotice, 


* Există o limită a riscului, identificat ca „risc calculat”, care 
presupune existența unor procedee, tehnici, pârghii şi metode de 
intervenţie şi de exercitare a controlului. Depăşirea segmentului de 
risc calculat, prin intervenţia unor factori aleatori, alertează 
sistemul şi se intră în „stare critică”. 


forma alianţe practice conjuncturale, a sporit şi carac- 
terul de imprevizibilitate a acţiunilor pe care le coor- 
donează, precum şi capacitatea acestora de a comite 
acte de violență extremă. Deosebit de actuală este 
amplificarea terorismului cu caracter etnic şi religios, 
aflat la originea unui mare număr de incidente care s- 
au produs în lume în decursul ultimilor ani. De ase- 
menea, aşa-numitul terorism național continuă să fie 
prezent în numeroase state, majoritatea cazurilor fiind 
consecința tensiunilor politice atribuite revendicărilor 
teritoriale, conflictelor etnice şi religioase sau unor re- 
gimuri politice instabile. 

Cazuistica în materie relevă că anumite state 
continuă să finanțeze şi să asigure grupurilor teroriste 
susținerea logistică, existând încă tabere de antrenament 
în Asia, în Orientul Mijlociu şi în Africa de Nord. 
Teroriştii îşi ameliorează constant metodele, atât pe 
plan tehnic, cât şi în ceea ce priveşte manipularea 
opiniei publice şi a mass-media. Astfel, imensul interes 
pe care îl suscită acest fenomen în mediile de informare 
a favorizat difuzarea imaginilor atentatelor dincolo de 
granițele statului în care au fost comise, ceea ce 
conduce, în mod pervers, la o popularizare a cauzei lor. 

În viitor, probabil, se va accentua procesul de 
mondializare şi, deci, de organizare a terorismului, 
tocmai datorită faptului că el se află în avangarda in- 
fracționalității, iar aceasta urmează o cale a structură- 
rii la nivel planetar. Se poate estima că terorismul va 
fi tot mai organizat, cu rețele de conducere şi de 
acțiune în toată lumea, ceea ce va schimba radical 
configurația spațiului strategic internațional. 

Terorismul nu va putea fi eradicat complet, 
deoarece este un fenomen imposibil de anihilat pe 

termen scurt. Comunitatea internațională are însă pu- 
terea să-l pună sub supraveghere, să-i limiteze efec- 
tele, să protejeze omenirea împotriva lui. De aceea, 
prima măsură de protecție antiteroristă este cunoaşte- 


rea profundă a acestui fenomen, în toată complexita- 
tea lui, inclusiv sub noile sale aspecte, depistarea cau- 
zelor care-l generează, precum şi acţiuni unitare şi 
concertate asupra lor. 


3. Obiective, direcţii de acțiune şi proiecte pentru consolidarea securității 


În zona Marea Neagră-Caucaz se impun a fi 
consolidate o serie de obiective de securitate, precum: 

- realizarea unei coaliții strategice a statelor 
acestui spațiu, pentru contracararea noilor amenințări, 
începând cu terorismul; 

- identificarea de soluții regionale pentru 
anihilarea sursei crimei organizate, acțiuni armate ne- 
controlate şi potențiale surse de activități teroriste; 

- încurajarea dialogului de securitate între insti- 
tuţiile guvernamentale şi actorii neguvernamentali din 
țările zonei respective; 

- extinderea schimbului de informații şi a 
cooperării informative în domeniul apărării; 

- sprijinirea dezvoltării unui sistem regional de 
protecţie a liniilor de comunicații, precum şi a cori- 
doarelor strategice de tranzit energetic; 

- intensificarea cooperării în domeniile 
managementului crizelor, răspunsului la situațiile de 
urgență civile şi al aspectelor de protecție a mediului; 

- îmbunătățirea relațiilor civil-militare şi 
dezvoltarea mecanismelor de control democratic al 
forțelor armate. 

Am identificat patru direcții principale de ac- 
țiune care ar putea reda o nouă dinamică asigurării 


1. Restructurarea forțelor militare, întărirea 
controlului civil asupra forțelor armate, cooperarea cu 
sectorul neguvernamental din domeniul securității şi 
atragerea acestuia în formularea politicilor de 
securitate. 

2. Consolidarea şi completarea măsurilor de 
creştere a încrederii specifice acestei zone, inclusiv 
prin formule de cooperare militară regională (la 
Marea Neagră). 

3. Combaterea amenințărilor asimetrice prin 
întărirea capacităților de reacţie, cuplarea mecanis- 
melor la obiectivele de securitate comună din spațiul 
euroatlantic. 

4. Asigurarea complementarității cu inițiative- 
le de securitate ale UE, în primul rând faţă de ame- 
nințările conexe: imigrație ilegală, trafic de carne vie, 
crimă organizată. 

De asemenea, pot fi identificate o serie de 
proiecte prioritare pentru această zonă, cum ar fi: ela- 
borarea unei convenții pentru evaluarea riscurilor, 
amenințărilor neconvenționale şi a măsurilor de con- 
tracarare; promovarea unui centru model pentru zona 
Marea Neagră-Caucaz pentru stimularea şi urmărirea 
proiectelor dedicate de partenerii occidentali pentru 
țările din est etc. 


PROPUNERI 


e Este deosebit de necesară identificarea şi consolidarea, de către autoritățile naționale şi 
internaționale specializate, a obiectivelor de securitate la Marea Neagră. 
Crearea unui organism regional dedicat realizării conexiunilor între nevoile de instruire ale țărilor 
din regiune şi oferta internaţională în materie cu scopul derulării unor proiecte de cercetare şi 
programe de cooperare comune. 

